Die Ipresium is ’n chronostratigrafiese etage sowel as geologiese tydsnede van onderskeidelik die sisteem en periode Paleogeen (serie/epog Eoseen). Dit verwys dus na ’n tydperk sowel as die gesteentes wat in dié tydperk gevorm het. Die tydperk was van sowat 56 tot 47,8 miljoen jaar gelede. Dit is voorafgegaan deur die Tanetium en gevolg deur die Lutetium. Die Ipresium is in 1849 deur die Belgiese geoloog André Dumont genoem na Ieper in België (Frans: Ypres). Die huidige etage het egter min gemeen met die oorspronklike definisie. Hoewel die tipeligging oorspronklik in die omgewing van Ieper was, lê die globale stratotipepunt nou in die Dababiya-profiel in die omgewing van Luxor in Egipte. Die basis van die etage word gedefinieer deur ’n negatiewe δ13C-anomalie en die bokant deur die laaste voorkoms van die Foraminifera-genus Hantkenina. Die Ipresium het begin met ’n skielike en kortstondige styging in die klimaat. Dit was ook in die res van die tydsnede baie warm en sou in die daaropvolgende Lutetium warm bly. Gradstein et al.